钦定古今图书集成/明伦汇编/氏族典/第638卷 > 《元史》 > 孛术鲁阿鲁罕
## 钦定古今图书集成/明伦汇编/氏族典/第638卷 > 《元史》 > 孛术鲁阿鲁罕

按《金史孛术鲁阿鲁罕传》：“阿鲁罕，隆州琶离葛山人。
年八岁，选习契丹字，再选习女直字。既壮，为黄龙府
路万户令史。贞元二年，试外路胥吏三百人，补随朝
阿鲁罕在第一，补宗正府令史，累擢尚书省令史。仆
散忠义讨窝斡，辟置幕府，掌边关文字，甚见信任。窝
斡既平，阿鲁罕招集散亡，复业者数万人。复从忠义”
伐宋，屡入奏事，论列可否。上谓宰相曰：“阿鲁罕所言
可行者，即行之。”宋人请和，忠义使阿鲁罕往，和议定，
阿鲁罕入奏，赐银百两、重彩十端。忠义荐阿鲁罕有
才干，可任尚书省都事，诏以为大理司直。未几，受尚
书省都事，除同知顺天军节度事。纥石烈志宁北巡，
阿鲁罕摄左右司郎中。还朝，除刑部员外郎，再迁侍
御史。上问纥石烈良弼曰：“阿鲁罕何如人也？”对曰：“有
干材，持心忠正，出言不阿顺。”数日，迁劝农副使，兼同
修国史，侍御史如故。改右司郎中，奏请徙河南戍军
屯营城中者于十里外，从之。迁吏部侍郎，除山东统
军都监，徙置河南八猛安。迁武胜节度使，入为吏部
尚书，改西南路招讨使。有司督本路猛安人户所贷
官粟，阿鲁罕乞俟丰年，从之。军人有以甲叶贸易诸
物，天德榷场及界外岁采铜矿，或因私挟兵铁与之
市易，皆一切禁绝之。上番军不许用亲戚奴婢及佣
雇者，营堑损圮，以时葺治。不与所部猛安谋克会宴，
故兵民皆畏爱之。上谓太尉守道曰：“阿鲁罕及上京
留守”完颜乌里也，皆起身胥吏，阿鲁罕为人沈厚，其
贤过之。改陕西路统军使，兼京兆尹。陕西军籍有阙，
旧例用子弟补充，而材多不堪用，阿鲁罕于阿里喜
旗鼓手内选补。军人以春牧马，经夏不收饲，瘠弱多
死，阿鲁罕命以时收秣之，故死损者少。仍春秋督阅
军士骑射，以严武备。终南采漆者，节其期限，检其出
入，以防奸细。上谓宰相曰：“阿鲁罕所至称治陕西政
迹尤著，用之虽迟，亦可得数年力也。”召为参知政事，
命条上天德陕西行事，上称善。以疾乞致仕，除北京
留守，卒。